Eskom waardeer ‘taai’ besluit oor kragtariewe(Argieffoto) Skaars ŉ dag nadat die Nasionale Energiereguleerder (Nersa) ŉ allemintige verhoging in kragtariewe aan Eskom toegestaan het, het die kragvoorsiener opnuut verskoning gevra vir die voortslepende beurtkrag – maar ook sy “waardering” te kenne gegee vir die “taai” besluit wat Nersa oor ŉ verhoging moes neem. Fase 6-beurtkrag geld in hierdie stadium onbepaald en Eskom sê dit is sy hoogste prioriteit om beurtkrag tot die minimum te beperk. Nersa het Donderdag aangekondig dat ŉ tariefverhoging van 18,65% aan Eskom toegestaan word nadat die staatsbeheerde onderneming vir ŉ verhoging van 32% gevra het. “Eskom waardeer die taai besluit wat Nersa oor die inkomstebepaling vir 2024-’25 geneem het en het begrip vir die druk wat die vasstelling op verbruikers gaan plaas,” sê Calib Cassim, Eskom se finansiële hoof. Die tariefveranderings tree op 1 April in werking. “Die besluit gaan uit ŉ finansiële en volhoubaarheidsoogpunt ŉ positiewe bydrae lewer. Die inkomstevasstelling van R319 miljard en R352 miljard vir 2024-’25 gaan ook verdere oorgang na ŉ prysvlak wat die koste om elektrisiteit te produseer, weerspieël,” sê Cassim. Eskom neem ook kennis van die vermindering van die hoeveelheid diesel vir die bedryf van sy oopsiklus-gasturbines tot ŉ ladingsfaktor van 6%. Dit beteken dat Eskom in die nuwe tariefjaar veel minder aan diesel vir noodkragopwekking mag bestee. “Dit is duidelik dat Eskom en Nersa ooreenstem dat elke poging aangewend moet word om die energiebeskikbaarheidsfaktor (EAF) by Eskom se kragsentrales te verbeter. Die tekort in kapasiteit weens Eskom se prestasie en die vertragings in projekte van onafhanklike kragprodusente, moet gepak word.” Eskom sê hy wag nou vir die redes vir die besluit oor die vasstelling wat Nersa gedoen het en sê dit gaan hom insae gee in hoe die inkomstevasstellings vir die 2024- en 2025-boekjaar gedoen is. “Daar word gehoop dat Nersa die rigting geneem het wat die howe in vorige uitsprake oor verwante sake gegee het en dat dit korrek hanteer is.”